***SOMLÓI DŰLŐK***

***EGYESÜLETE***

**Alapszabály**

***Módosításokkal egységes szerkezetbe foglalva***

***Ezen Alapszabályt a vastag dőlt betűkkel szedett módosításokkal az Egyesület 2015. október 2-án megtartott Közgyűlése fogadta el.***

[Eredeti melléklet letöltése](https://mail-attachment.googleusercontent.com/attachment/?view=att&th=1436c9032fa97b9d&attid=0.1&disp=attd&saduie=AG9B_P_xhkNTykvaCzgs6uR94oGa&zw)

**I.**

**Általános rendelkezések**

A szervezet neve: ***Somlói Dűlők Egyesülete***

A szervezet rövidített neve: ***SODE***

A szervezet székhelye: 8483 Somlószőlős, Somló hegy 2308 hrsz.

A szervezet működési területe: Nagy-Somlói borvidék.

Jogállása: egyesület.

Az Egyesület jogi személy.

Az Egyesület a gazdálkodása során elért eredményt nem osztja fel, azt a létesítő okiratban meghatározott tevékenységre fordítja.

Az Egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

**II.**

**Az Egyesület célja  és tevékenysége**

A Nagy-Somlói Borvidéken található családi pincészetek működésének és termékeik piacra juttatásának elősegítése.

Az Egyesület tevékenysége keretében segítséget nyújt tagjainak a termelői borkiméréshez és értékesítéshez szükséges engedélyek megszerzésében, valamint a működés során felmerülő adminisztrációs feladatok ellátásában, továbbá a hatóságok előtti eljárásban, és az esetlegesen szükséges jogi képviselethez való hozzájutásban.

Tagjaink termelő eszközállományának fejlesztése és bővítése, valamint a helyi turizmus-vendéglátásban való aktív részvétel feltételeinek megteremtése érdekében pályázati források bevonásában való közreműködés.

A minél eredményesebb üzletmenet érdekében az Egyesület részt vesz a somlói infrastruktúra fejlesztésében és a családi pincészeteket előtérbe helyező marketing tevékenységben.

A borvidék épített, természeti és szellemi értékeinek megismerése és megismertetése az ide látogatókkal, a régió természeti kincseinek megóvása, a helyi turizmus-vendéglátás, szálláshelyek tevékenységünk általi népszerűsítése, a regionális kulturális örökség, szőlészet-borászat, és gasztronómia bemutatása.

Céljaink megvalósítása érdekében magyarországi és határon túli szervezetekkel való együttműködés.

Az Egyesület fenti célok megvalósításának elősegítése érdekében kiegészítő jelleggel gazdasági-vállalkozási tevékenységet végez. Ennek eredményét tagjai között nem osztja fel, azt céljai megvalósítására fordítja.

**III.**

**Az Egyesület tagsága**

1. Az Egyesületnek tagja lehet minden olyan, az Egyesület működési területén gazdálkodó természetes személy, aki az egyesület céljaival és alapszabályával egyetért, és azt elfogadja.
2. A belépési szándékot a belépési nyilatkozat kitöltésével kell kinyilvánítani. A felvételi eljárás a tagjelölt belépési nyilatkozatának az Elnökséghez való benyújtásával kezdődik. Az Elnökség a kérelem beérkezését követő 30 (harminc) napon belül dönt a tagfelvételről, majd döntését írásban, az átvételt igazolható módon közli az érintettel, aki elutasító döntés esetén ennek közlésétől számított 15 (tizenöt) napon belül ez ellen fellebbezéssel élhet a Közgyűlés felé. A Közgyűlés a soron következő ülésen határoz a jogorvoslati kérelemről. A tagsági jogviszony pozitív döntés esetén első fokon az Elnökségi-, jogorvoslat esetén a Közgyűlési határozathozatal napjával hatályosul.
3. A tagokat az Elnökség nyilvántartásba veszi és a rendelkezésre álló adatokat az adatvédelmi szabályoknak megfelelően őrzi.
4. Az Egyesületbe való belépés és az onnan való kilépés önkéntes.
5. A tag jogai
	1. Az Egyesület természetes személy tagja az Egyesület bármely tisztségére megválasztható, amennyiben nem esik a jogszabályban megfogalmazott korlátozások hatálya alá.
	2. Személyesen részt vehet az Egyesület Közgyűlésének munkájában, egyéb ülésein, rendezvényein. Felszólalhat, szavazati jogával élhet.
	3. Javaslatokat, indítványokat tehet, kezdeményezhet.
	4. Igénybe veheti az Egyesület szolgáltatásait, élhet a tagságot megillető kedvezményekkel.
	5. Az Egyesület működésével kapcsolatos iratokba az elnökkel történő egyeztetést követően betekinthet, azokból saját költségére másolatot készíttethet.
	6. A tag jogosult a társadalmi szervezet bármely sérelmesnek tartott határozata miatt bírósághoz fordulni.
	7. A jogi személy valamint jogi személyiséggel nem rendelkező szervezet tag jogait képviselője útján gyakorolhatja.
6. A tag kötelezettségei
	1. Az Egyesület Alapszabályának, a vezető szervek által hozott határozatoknak betartása.
	2. A meghatározott tagdíj megfizetése.
	3. Az Egyesületi célok megvalósításának elősegítése.
	4. Az egyesület tagja nem veszélyeztetheti az egyesület céljainak megvalósítását és az egyesület tevékenységét.
7. A tagsági jogviszony megszűnik:
	1. kilépéssel,
	2. kizárással,
	3. törléssel,
	4. a természetes személy tag halálával,
	5. a jogi személy vagy jogi személyiséggel nem rendelkező gazdasági társaság jogutód nélküli megszűnésével.

A tag az Egyesületből írásbeli bejelentéssel bármikor azonnali hatállyal kiléphet.

A Közgyűlés határozattal kizárhatja azt a tagot, aki jogszabályt, az Egyesület alapszabályát, vagy közgyűlési határozatát súlyosan vagy ismételten sértő magatartást tanúsít. A kizárási eljárás során a Közgyűlés jár el első fokon, az illetékes bíróság másodfokon. A kizárási eljárást bármely tag vagy egyesületi szerv jogosult kezdeményezni az alapjául szolgáló okról való tudomásszerzését követő 30 (harminc) napon belül az Elnökségnél. Az Elnökség 30 napon belül rendkívüli közgyűlést hív össze a kizárási eljárás lefolytatására. A kizárás tárgyában tartandó Közgyűlésről az érintettet tértivevényes levélben, vagy írásban, az átvételt igazolható módon kell értesíteni úgy,hogy az érintett az értesítést legalább az ülést megelőző 8 (nyolc) nappal korábban kézhez kapja. A kizárás tárgyában tartandó Közgyűlés az érintett távollétében is megtartható, ha az érintett értesítése szabályszerű volt, és előzetesen írásban alapos okkal nem mentette ki távolmaradását, vagy ha írásban kérte az eljárás távollétében történő lefolytatását. Az érintett védekezését a kizárás tárgyában tartott Közgyűlésen szóban, vagy legkésőbb az ülés megkezdésének időpontjáig írásban terjesztheti elő. A kizárás tárgyában hozott valamennyi határozatot az érintettel tértivevényes küldeményben, vagy írásban az átvételt igazolható módon kell közölni.

A Közgyűlés által hozott – írásba foglalt, a tényeket és bizonyítékokat tartalmazó indokolással-, valamint a jogorvoslati lehetőségekről szóló tájékoztatóval ellátott - kizáró határozattal szemben az érintett a közlést követő 30 (harminc) napon belül az illetékes bírósághoz fordulhat jogorvoslatért.

Az Közgyűlés - írásba foglalt, a tényeket és bizonyítékokat tartalmazó indokolással-, valamint a jogorvoslati lehetőségekről szóló tájékoztatóval ellátott - határozattal törölheti a tagok sorából azt, aki a tagsági díj megfizetésével 6 hónapot meghaladó késedelembe esett, és azt ezután az Elnökség írásbeli felszólítására sem rendezte az annak kézhezvételétől számított 30 napon belül. A Közgyűlés határozata elleni jogorvoslati igény esetén az érintett a közlést követő 30 (harminc) napon belül a szervezet székhelye szerint illetékes Törvényszékhez fordulhat.

A kizárt vagy törölt tag tagsági viszonya a Közgyűlés általi kizáró határozat-, jogorvoslat igénybevétele esetén pedig az illetékes Törvényszék által jóváhagyott kizáró határozat jogerőre emelkedésének napján szűnik meg.

1. Pártoló tag:

Pártoló tag lehet minden természetes személy, jogi személy valamint jogi személyiséggel nem rendelkező szervezet, aki az Egyesület Alapszabályát elfogadja, továbbá tevékenyen, vagy erkölcsileg és anyagilag támogatja az Egyesület működését. A tagfelvétel a rendes tagokra vonatkozó szabályok szerint történik.

A pártoló tag tanácskozási joggal vehet részt a közgyűlésen, tisztségre nem választható, szavazati joggal nem rendelkezik, igénybe veheti az egyesület szolgáltatásait. Egyebekben jogai és kötelezettségei megegyeznek a rendes tagok jogaival és kötelezettségeivel.

Pártoló tag tagsági viszonya megszűnésének esetei és a tagsági jogviszony megszüntetésének szabályai azonosak a rendes tag tagsági jogviszonyának megszűnésére vonatkozó, az Alapszabály III. rész (7) bekezdésébe foglalt szabályokkal.

**IV.**

**Az egyesület szervezete**

1. Közgyűlés

Az egyesület ***döntéshozó*** szerve a tagok összességéből álló  Közgyűlés.

Legalább évente egy alkalommal össze kell hívni a Közgyűlést, továbbá akkor is, ha azt a bíróság elrendeli, illetőleg a tagok egyharmada a cél és ok megjelölésével kívánja.

***Az ügyvezető szerv köteles a közgyűlést összehívni a szükséges intézkedések megtétele céljából, ha*** ***az egyesület vagyona az esedékes tartozásokat nem fedezi, vagy az egyesület előreláthatólag nem lesz képes a tartozásokat esedékességkor teljesíteni, vagy az egyesület céljainak elérése veszélybe került.*** ***A fenti okokból összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni, vagy az egyesület megszüntetéséről dönteni.***

A Közgyűlést az elnök hívja össze annak időpontja előtt l5 nappal, írásban, a napirendi pontok megjelölésével. ***A közgyűlési meghívónak tartalmaznia kell az egyesület nevét, székhelyét, az ülés idejének és helyszínének megjelölését, továbbá az ülés napirendjét.*** ***A napirendet a meghívóban olyan részletességgel kell feltüntetni, hogy a szavazásra jogosultak a tárgyalni kívánt témakörökben álláspontjukat kialakíthassák. A döntéshozó szerv az ülését a jogi személy székhelyén tartja.*** ***Ha a döntéshozó szerv ülését nem szabályszerűen hívták össze, az ülést akkor lehet megtartani, ha az ülésen valamennyi részvételre jogosult jelen van, és egyhangúlag hozzájárul az ülés megtartásához. A döntéshozó szerv ülésén a szabályszerűen közölt napirenden szereplő kérdésben hozható határozat, kivéve, ha valamennyi részvételre jogosult jelen van és a napirenden nem szereplő kérdés megtárgyalásához egyhangúlag hozzájárul.***

A tagok a meghívó kézbesítésétől számított 8 napon belül a közgyűlést összehívó szervtől vagy személytől a napirend kiegészítését kérhetik. E kérelmet meg kell indokolni. A kiegészítés tárgyában az összehívó szerv vagy személy dönt. Elutasító döntés esetén a Közgyűlés a napirend elfogadásáról szóló határozathozatal előtt dönt a napirend kiegészítésének tárgyában.

***A közgyűlés egyszerű szótöbbséggel dönt a közgyűlés tisztségviselőinek, a levezető elnöknek és a szavazatszámlálóknak a megválasztásáról.***

Ha a tagok kevesebb, mint fele jelenik meg, határozatképtelenség miatt megismételt Közgyűlést kell összehívni. A határozatképtelenség miatt megismételt Közgyűlésre valamennyi tagot meg kell hívni az általános szabályok szerint. Már az eredeti meghívóban utalni kell a megismételt Közgyűlés lehetőségére és arra, hogy az a megjelentek számára tekintet nélkül határozatképes lesz az eredeti napirendi pontokban. A megismételt Közgyűlés időpontja már az eredeti meghívóban megjelölhető. A megismételt Közgyűlést az elnök hívja össze a sikertelen Közgyűlést követő 8 napon belül, írásban. Határozatképtelenség esetén a megismételt közgyűlés akkor lesz határozatképes, ha erre a tagok figyelmét a meghívóban felhívják.

Az egyesület alapszabályának módosításához a jelen lévő tagok háromnegyedes szótöbbséggel hozott határozata szükséges. Az egyesület céljának módosításához és az egyesület megszűnéséről való közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges. A megismételt Közgyűlés a minősített többséghez kötött kérdésben nem dönthet, ha a főszabály szerint nem lenne határozatképes.

A közgyűlés ülései nem nyilvánosak.

A közgyűlés határozatképes, ha tagjainak több mint a fele jelen van. A határozatait nyílt szavazással, egyszerű  szótöbbséggel hozza.

A közgyűlés kizárólagos hatáskörébe tartozik:

1. az  alapszabály megállapítása és módosítása,
2. az éves költségvetés meghatározása,
3. az elnökség éves beszámolójának elfogadása,
4. az egyesület más társadalmi szervezettel való egyesülésének vagy feloszlásának kimondása,
5. a tisztségviselők megválasztása, visszahívása (nyílt szavazással),
6. a tagdíj megállapítása,
7. a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll,
8. az olyan szerződés megkötésének jóváhagyása, amelyet az egyesület saját tagjával, vezető tisztségviselőjével, ***(törölve: felügyelőbizottsági tagok)*** vagy ezek hozzátartozójával köt,
9. a jelenlegi és korábbi egyesületi tagok, a vezető tisztségviselők és a ***(törölve:*** ***felügyelőbizottsági tagok)*** vagy más egyesületi szervek tagjai elleni kártérítési igények érvényesítéséről való döntés,
10. a végelszámoló kijelölése,
11. a tagsági viszony kizárással való megszüntetése,
12. Tag tagdíj fizetésének elmulasztása miatt elnökségi határozattal való törlése esetén a jogorvoslati kérelem elbírálása.

A Közgyűlésről jegyzőkönyvet kell készíteni, amit a Közgyűlés  által választott levezető elnök, a jegyzőkönyvvezető és két hitelesítő  ír alá.

***A közgyűlés határozatairól az elnökség az üléstől számított l5 napon belül, a határozat teljes szövegének  postai úton megküldésével mindazokat értesíti, akikre vonatkozóan a határozat rendelkezést tartalmaz, vagy akiket egyébként érint. A határozatokat az egyesület székhelyén lévő hirdetőtáblára történő kifüggesztéssel hozza nyilvánosságra. A közgyűlés határozataiba bárki betekinthet, saját költségén másolatot készíthet az elnökség bármely tagjával történt időpont egyeztetést követően.***

A közgyűlésen minden rendes tag egy szavazattal rendelkezik.

1. Elnökség

Az elnökség tagjait a közgyűlés választja 5 évre. Az elnökség 3 tagú, egy elnökből és kettő elnökségi tagból áll. Az elnökségi tagok egyike elnökhelyettes.

A tisztségviselők tevékenységüket díjazás nélkül végzik.A tisztségviselők az Egyesület érdekében folytatott tevékenységük során felmerült igazolt kiadásaikkal összefüggésben költségtérítésben részesülhetnek.

Az elnökség az egyesület ***ügyvezető*** szerve, dönt és intézkedik minden olyan ügyben, amelyet jogszabály vagy az Alapszabály nem utal kizárólag a közgyűlés hatáskörébe.

Az elnökség üléseit szükség szerint, de legalább hathavonta tartja. Az ülésekről jegyzőkönyvet kell készíteni, melyet az ülés elnöke és a jelenlévő tagok írnak alá.

Az elnökség ülései nyilvánosak.

Az elnökség üléseit az elnök hívja össze és vezeti le. Az elnökség üléseit az elnök írásbeli meghívóval a hely, az időpont és a napirend megjelölésével, legalább nyolc nappal korábban hívja össze.

Az elnökség akkor határozatképes, ha legalább kettő tagja jelen van. Az elnökség határozatait ***két elnökségi tag jelenléte esetén egyhangúlag, mindhárom elnökségi tag jelenléte esetén*** egyszerű szótöbbséggel, nyílt szavazással hozza meg.

Az elnökség hatáskörébe tartoznak az alábbi feladatok:

1. az elnökség gondoskodik az egyesület éves beszámolójának, jelentésének elkészítéséről. Az elnökség az éves beszámolót a közgyűlés elé terjeszti elfogadás céljából,
2. az egyesület szervezeti és működési szabályzatának elkészítése,
3. a Közgyűlés és az Elnökség határozatiról olyan nyilvántartás vezetése, amelyből a Közgyűlés és az Elnökség döntéseinek tartalma, időpontja és hatálya, illetve a döntést támogatók és ellenzők számaránya (ha lehetséges: személye) megállapítható,
4. a közgyűlés   és az elnökség határozatairól az üléstől számított l5 napon belül, a határozat teljes szövegének  postai úton megküldésével mindazokat értesíti, akikre vonatkozóan a határozat rendelkezést tartalmaz, vagy akiket egyébként érint. A fenti határozatokat az egyesület székhelyén lévő hirdetőtáblára történő kifüggesztéssel hozza nyilvánosságra,
5. az egyesület határozataiba, éves beszámolójába, és az egyéb, a szervezet működésével kapcsolatosan keletkezett iratokba bárki betekinthet, saját költségén másolatot készíthet az elnökség bármely tagjával történt időpont egyeztetést követően,
6. a beszámolók közlésének nyilvánossága úgy valósul meg, hogy ezek a székhelyen lévő hirdetőtáblán kerülnek az Elnökség által kifüggesztésre,
7. elbírálja a tagfelvételi kérelmeket,
8. a hat hónap késedelmet meghaladó tagdíjhátraléknak az elnök által tett előzetes felhívás ellenére 3o napon belül történő meg nem fizetése esetén 15 napon belül a tagot törlő határozat meghozatala.
9. Határozathozatal

A Közgyűlés és az Elnökség határozatait az ülésein való szavazással hozza meg.

A határozat meghozatalakor nem szavazhat az:

* 1. akit a határozat kötelezettség vagy felelősség alól mentesít vagy az egyesület terhére másfajta előnyben részesít,
	2. akivel a határozat szerint szerződést kell kötni,
	3. aki ellen a határozat szerint pert kell indítani,
	4. akinek olyan hozzátartozója érdekelt a döntésben, aki az egyesületnek nem tagja,
	5. aki a döntésben érdekelt más szervezettel többségi befolyáson alapuló kapcsolatban áll, vagy
	6. aki egyébként személyesen érdekelt a döntésben.
1. Az egyesület elnöke
2. vezeti és szervezi az elnökség munkáját, képviseli az egyesületet,
3. intézkedik és dönt az elnökség vagy a közgyűlés által a hatáskörébe utalt ügyekben,
4. felügyeli az egyesület gazdálkodását,
5. munkáltatói jogkört  gyakorol az egyesület alkalmazottai felett, a jogszabályokban meghatározott feltételek mellett,
6. utalványozási jogot gyakorol,
7. ellenőrzi és számon kéri a közgyűlési és elnökségi határozatok teljesítését, azok végrehajtását,
8. az elnökhelyettessel együttesen az egyesület bankszámlája felett rendelkezik,
9. nyilvántartást vezet a tagokról,
10. dönt minden olyan kérdésben, amely nem tartozik más szerv, vagy tisztségviselő hatáskörébe.
11. Az egyesület elnökhelyettese

Az egyesület elnökének akadályoztatása esetén teljes hatáskörrel jogosult az elnök feladatait ellátni. Az elnökkel együttesen rendelkezik az egyesület bankszámlája felett.

1. A vezető tisztségviselő kötelezettségei és felelőssége

A vezető tisztségviselő az egyesület tagjai részére köteles az egyesületre vonatkozóan felvilágosítást adni, az egyesület irataiba és nyilvántartásaiba betekintést biztosítani. A jogosultak ez esetben írásbeli titoktartási nyilatkozat megtételére kötelezhetők. A felvilágosítás és betekintés megtagadható, ha ez az egyesület üzleti titkát sértené, ha a felvilágosítást kérő jogát visszaélésszerűen gyakorolja, vagy felhívás ellenére sem tesz titoktartási nyilatkozatot. Ha felvilágosítást kérő ennek megtagadását indokolatlannak tartja, a nyilvántartó bíróságtól kérheti az egyesület kötelezését a felvilágosítás megadására.

A vezető tisztségviselő a vezetői tevékenysége során az egyesületnek okozott károkért a szerződésszegéssel okozott kárért való felelősség szabályai szerint felel az egyesülettel szemben.

1. Tisztségviselői jogviszony megszűnése

Megszűnés esetei:

* 1. megbízási idő lejártával,
	2. visszahívással,
	3. lemondással,
	4. tisztségviselő halálával, vagy jogi személy jogutód nélküli megszűnésével,
	5. vezető tisztségviselő cselekvőképességének a tevékenysége ellátásához szükséges körben történő korlátozásával,
	6. vezető tisztségviselővel szembeni kizáró vagy összeférhetetlenségi ok bekövetkeztével.

Vezető tisztségviselő visszahívásának szabályai:

A Közgyűlés írásbeli határozattal, bármikor, indokolás nélkül visszahívhatja azt a tisztségviselőt, aki jogszabályt, az Egyesület alapszabályát, vagy közgyűlési határozatát súlyosan vagy ismételten sértő magatartást tanúsít, vagy összeférhetetlenségi ok merül fel vele szemben. A kizárási eljárás során a Közgyűlés jár el első fokon, az illetékes bíróság másodfokon. A kizárási eljárást bármely tag vagy egyesületi szerv jogosult kezdeményezni az Elnökségnél. Az Elnökség 30 napon belül rendkívüli közgyűlést hív össze a visszahívási eljárás lefolytatására. A visszahívás tárgyában tartandó Közgyűlésről az érintettet tértivevényes levélben, vagy írásban, az átvételt igazolható módon kell értesíteni úgy, hogy az érintett az értesítést legalább az ülést megelőző 8 (nyolc) nappal korábban kézhez kapja. A Közgyűlés az érintett távollétében is megtartható, ha az érintett értesítése szabályszerű volt. A visszahívás tárgyában hozott valamennyi határozatot az érintettel tértivevényes küldeményben, vagy írásban az átvételt igazolható módon kell közölni.

A Közgyűlés által hozott – a jogorvoslati lehetőségekről szóló tájékoztatóval ellátott - visszahívó határozattal szemben az érintett a közlést követő 30 (harminc) napon belül az illetékes bírósághoz fordulhat jogorvoslatért. A visszahívó közgyűlési határozat jogerőre emelkedésével, jogorvoslat esetén a bíróság határozatának jogerőre emelkedésével hatályosul a tisztségviselő visszahívására vonatkozó döntés.

Tisztségviselő lemondásának szabályai:

A tisztségviselő megbízatásáról az Elnökséghez intézett nyilatkozatával bármikor lemondhat. ***Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.***

**V.**

**Összeférhetetlenségi szabályok**

1. Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. A vezető tisztségviselő ügyvezetési feladatait személyesen köteles ellátni. Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos jogkövetkezmények alól nem mentesült Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nemlehet. Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.
2. A közgyűlés és az elnökség határozathozatalában nem vehet részt az a személy, aki vagy akinek közeli hozzátartozója vagy élettársa - a továbbiakban együtt: hozzátartozó -  a határozat alapján:
	* + 1. kötelezettség vagy felelősség alól mentsül, vagy
			2. bármely más előnyben részesül, illetve a megkötendő jogügyletben egyébként érdekelt.
3. Nem minősül előnynek az Egyesület által a tagsági jogviszony alapján nyújtott, az Alapszabályban foglaltaknak megfelelő cél szerinti juttatás.

**VI.**

**Az egyesület gazdálkodása**

1. Az egyesület éves költségvetés alapján  az egyesületekre vonatkozó gazdálkodási, számviteli és pénzügyi előírások szerint gazdálkodik.
2. Az egyesület a cél szerinti tevékenységéből, illetve vállalkozási tevékenységéből származó bevételeit és ráfordításait  elkülönítetten kell nyilvántartani.

1. Az egyesület bevételei:
	1. tagdíjak,
	2. az államháztartás alrendszereitől vagy adományozótól működési költségei fedezésére kapott támogatások, illetve adományok,
	3. pályázati források bevonása,
	4. vállalkozási tevékenységből származó bevétel,
	5. az egyéb cél szerinti tevékenység folytatásából származó, ahhoz közvetlenül kapcsolódó bevétel.
2. Az egyesület kiadásai:
3. intézmény fenntartási,
4. hivatali adminisztrációs,
5. működési,
6. karbantartási, felújítási, beruházási,
7. eszközbeszerzések, bérleti díj,
8. munkabér, megbízási-vállalkozói díjak és közterheik,
9. költségtérítés,
10. a céljai megvalósítása érdekében zajló projektek költségei.
11. Az egyesület egyes célok megvalósítása érdekében, jogosult egyedi támogatások igénybevételére. A pályázatok esetében a pályázati önerő biztosítása az egyesület költségvetésének átcsoportosításával megvalósulhat. A külön az adott cél megvalósulása érdekében, illetve adott feladat ellátása, program megvalósítása céljából az egyesület számlájára átutalt pénzösszegeket az egyesület köteles minden esetben elkülönítetten könyvelni.
12. Az Egyesület tartozásaiért saját vagyonával felel. A tagok a tagdíj megfizetésén túl az Egyesület tartozásaiért saját vagyonukkal nem felelnek.
13. Az Egyesület a vagyonával önállóan gazdálkodik. Az Egyesület vagyonával történő gazdálkodás, a vagyon felhasználásáról való döntés a Közgyűlés által meghatározott keretek között az Elnökség hatáskörébe tartozik.
14. Az Egyesület a gazdálkodása során elért eredményét nem oszthatja fel, azt a jelen Alapszabályban meghatározott tevékenységére kell fordítania.

**VII.**

**Az egyesület megszűnése**

Az Egyesület megszűnik:

* + 1. ***ha határozott időre jött létre és a meghatározott időtartam eltelt;***
		2. ***megszűnése meghatározott feltétel bekövetkezéséhez kötött és e feltétel bekövetkezett;***
		3. ***a tagok vagy alapítók kimondják megszűnését; vagy***
		4. ***az arra jogosult szerv megszünteti.***

***Feltéve mindegyik esetben, hogy az egyesület vagyoni viszonyainak lezárására irányuló megfelelő eljárás lefolytatását követően a bíróság az egyesületet a nyilvántartásból törli.***

Az egyesület más jogi személlyé nem alakulhat át, csak egyesülettel egyesülhet és csak egyesületekre válhat szét.

A jogi személy jogutód nélküli megszűnésének általános esetein túl az egyesület jogutód nélkül megszűnik, ha

1. megvalósította célját, vagy az lehetetlenné vált és új célt nem határoztak meg, vagy
2. tagjainak száma 6 hónapon keresztül nem éri el a 10 főt.

Az egyesület jogutód nélküli megszűnése esetén a hitelezők kielégítése után fennmaradó vagyont a nyilvántartó bíróság jogszabályban meghatározott szervezetnek juttatja a törlést kimondó határozatában.

A vezető tisztségviselők felelőssége az egyesület jogutód nélküli megszűnése esetén a VIII. fejezetben foglaltak szerint alakul.

VIII.

A vezető tisztségviselők felelőssége az Egyesület jogutód nélküli megszűnése esetén

1. Az egyesület jogutód nélküli megszűnése után a vezető tisztségviselőkkel szemben e minőségükben az egyesületnek okozott károk miatti kártérítési igényt - a jogerős bírósági törléstől számított egy éven belül - az egyesület törlésének időpontjában tagsági jogviszonyban álló tag vagy az érvényesítheti, akinek a részére a megszűnéskor fennmaradó egyesületi vagyont át kellett adni, vagy ha lett volna vagyon, át kellett volna adni.
2. Ha az egyesület jogutód nélkül megszűnik, a hitelezők kielégítetlen követelésük erejéig kártérítési igényt érvényesíthetnek az egyesület vezető tisztségviselőivel szemben a szerződésen kívül okozott károkért való felelősség szabályai szerint, ha a vezető tisztségviselő az egyesület fizetésképtelenségével fenyegető helyzet beállta után a hitelezői érdekeket nem vette figyelembe. Ez a rendelkezés végelszámolással történő megszűnés esetén nem alkalmazható.

**IX.**

**Záró rendelkezések**

Az Alapszabályban nem szabályozott kérdésekben Magyarország Alaptörvénye, a ***Polgári Törvénykönyvről szóló 2013. évi V. törvény (Ptk.), Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CVXXV. törvény (Ectv.), A civil szervezetek bírósági nyilvántartásáról és az ezzel összefüggő eljárási szabályokról szóló 2011. évi CXXXI. törvény (Cnytv.) az irányadók.***

Az egyesület létrejöttéhez a Veszprémi Törvényszék nyilvántartásba vétele szükséges.

A jelen lévő tagok adatait az 1. sz-ú melléklet, a tisztségviselők adatait a 2. sz-ú melléklet tartalmazza.

**X.**

**Záradék**

***Az elfogadott módosítások taxatíve felsorolása az azokat jóváhagyó közgyűlési határozat feltüntetésével:***

1. ***Alapszabály I. rész (Általános rendelkezések) módosítva: 2015-10-02. 3.1. sz-ú kgy-i határozattal;***
2. ***Alapszabály IV. rész (Az egyesület szervezete) 1. pont (Közgyűlés) módosítva: 2015-10-02 3.2. sz-ú kgy-i határozattal;***
3. ***Alapszabály IV. rész (Az egyesület szervezete) 2. pont (Elnökség) módosítva: 2015-10-02. 3.3. sz-ú kgy-i határozattal;***
4. ***Alapszabály IV. rész (Az egyesület szervezete) 7. pont (Tisztségviselői jogviszony megszűnése) módosítva: 2015-10-02. 3.4. sz-ú kgy-i határozattal;***
5. ***Alapszabály VII. rész (Az egyesület megszűnése) módosítva: 2015-10-02. 3.5. sz-ú kgy-i határozattal;***
6. ***Alapszabály IX. rész (Záró rendelkezések) módosítva: 2015-10-02. 3.6. sz-ú kgy-i határozattal.***

***Aláírásommal igazolom, hogy jelen Alapszabály egységes szerkezetbe foglalt szövege megfelel az Alapszabály módosítások alapján hatályos tartalmának. A módosítások vastag, dőlt betűkkel kerültek kiemelésre.***

Kelt: Somlószőlős, 2015. október 2.

Balogh Zsuzsanna Erika

elnök

Tanú 1.: Veégh Csilla Zsuzsanna 8640 Fonyód, József u. 28.

Tanú2.: Kovács László 8330 Sümeg, Kossuth Lajos u. 18. II/16.

1. **számú melléklet**

**Jelen lévő alapító tagok**

(név, lakcím, aláírás)

1. Dr. Zsoldos László 2000 Szentendre, Szentlászlói út 170.
2. Balogh Zsuzsanna Erika 2000 Szentendre, Borpince u. 7.
3. Topár Zsolt 8492 Kerta, Kossuth Lajos u. 25.
4. Cseh Imre 8492 Kerta, József Attila u. 4.
5. Bakonyi Attila 8314 Vonyarcvashegy, Kossuth Lsjos u. 41.
6. Sőth Ferenc 8485 Dabrony, Petőfi Sándor u. 44.
7. Vadas László 8512 Nyárád, Alkotmány u. 9.
8. Gaál Sándor 8482 Doba, Arany János u. 12.
9. Puchinger Zoltán 8400 Ajka, Szabadság tér 6.
10. Puchinger Ede 8400 Ajka, Téglagyári ót 26.
11. Kiss János Norbert 8483 Somlószőlős, Rákóczi Ferenc u. 4/A
12. Dr. Vári Kovács József 8000 Székesfehérvár, Somorjai u. 6.
13. Sőth Imre 8485 Dabrony, Petőfi Sándor u. 44.
14. Vikker Attila 2120 Dunakeszi, Baross Gábor u. 6.
15. Tokolics Attiláné Lőke Ibolya 8481 Somlóvásárhely, Vásár u. 12.
16. Szabó Ferenc Péter 2113 Erdőkertes, Sándor u. 25.
17. László Zsolt 8483 Somlószőlős, Kossuth Lajos u. 91.
18. **számú melléklet**

**Tisztségviselők**

1. Elnök: Balogh Zsuzsanna Erika 2000 Szentendre, Borpince út 7.
2. Elnökhelyettes: Vikker Attila 2120 Dunakeszi, Baross Gábor u. 6.
3. Elnökségi tag: Kiss János Norbert 8483 Somlószőlős, Rákóczi Ferenc u. 4/A